Predkladacia  správa

na rokovanie vlády Slovenskej republiky k Národnej správe o stave implementácie Akčného plánu pre životné prostredie a zdravie obyvateľov Slovenskej republiky II

Vláda Slovenskej republiky na svojom rokovaní dňa 11.októbra 2000 uznesením č. 815 schválila návrh aktualizovaného Akčného plánu pre životné prostredie a zdravie obyvateľov Slovenskej republiky II a uložila ministrovi zdravotníctva predkladať Národnú správu o stave implementácie Akčného plánu pre životné prostredie a zdravie obyvateľov Slovenskej republiky II vláde SR v termíne do 31. decembra každoročne.
Akčný plán predstavuje dôležitý nástroj na posilnenie procesov v prospech zlepšenia environmentálneho zdravia obyvateľov realizovaním súboru opatrení v oblasti environmentálneho zdravia na národnej, regionálnej a miestnej úrovni s cieľom dosiahnuť trvalé zdravie obyvateľov Slovenska v 21. storočí uplatňovaním princípov trvale udržateľného rozvoja v živote spoločnosti prostredníctvom aktivít v prospech zdravia.
Od aktualizácie akčného plánu je vypracovaná už štvrtá národná správa. Jej hlavnú časť tvorí vyhodnotenie plnenia opatrení v týchto prioritných oblastiach: zdravotná bezpečnosť potravín, pôda, voda, ovzdušie, pracovné prostredie, bývanie, vzdelávanie a výchova k environmentálnemu zdraviu, environmentálno-zdravotnícke služby a zapojenie verejnosti, ktoré bolo vypracované na základe podkladov príslušných rezortov v súlade s uznesením vlády SR č. 815 z 11. októbra 2000 a uznesením č. 243 z 13. marca 2002. V zmysle nových právnych predpisov bude pripravená nová aktualizácia Akčného plánu pre životné prostredie a zdravie obyvateľov Slovenskej republiky II.
Úlohy, ktoré sú v akčnom pláne odporúčané na realizovanie na miestnej úrovni, t. j. z iniciatívy samosprávnych orgánov obcí a miest a z iniciatívy neštátnych zložiek – mimovládnych organizácií, nadácií a komunitných spoločností, neboli tak ako v predchádzajúcich ani v tejto správe hodnotené.
Zlepšenie environmentálneho zdravia obyvateľov SR realizovaním týchto aktivít možno očakávať iba po ich dôslednom plnení a časovo dlhodobom pôsobení. Z toho dôvodu je potrebné, aby sa prijaté aktivity zabezpečovali a realizovali dôsledne a komplexne v súčinnosti so všetkými zainteresovanými rezortmi.                                                            
Vzhľadom na to, že ide o materiál informatívneho charakteru a nemá finančný, ekonomický, environmentálny vplyv ani vplyv na zamestnanosť, nebola k nemu vyhotovená doložka finančných, ekonomických, environmentálnych vplyvov  a vplyvov na zamestnanosť.